《次韵黄子理宣德田居四时 其四》
宋代·释道潜

朔吹鸣高林，回塘冰已结。牛羊卧茅屋，原野暗飞雪。

壮男臂彫卧，短后事田猎。饥鹰一号呼，荒径洒毛血。

归来誇意气，邻舍呼饮啜。明朝过南山，更欲穷窟穴。

寒炉然豆萁，光燄时起灭。布被拥娇儿，从渠踏里裂。

老翁寝不寐，展转念鹅鸭。篱落易穿窬，狐狸恐惊发。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。